|  |
| --- |
| **Finálne informácie Gothia cup 2020** |
|  |

**Odchod:** 1.1.2020 o 12:00 z parkoviska cintorín Slávičie údolie. Stretávka bude o 11:30

**Príchod:** 7.1.2020 v poobedných hodinách. Čas príchodu budeme priebežne upresňovať pri ceste domov. Príchod bude rovnako na parkovisko pred cintorínom Slávičie údolie.

**Ubytovanie:** Bývať budeme vo vykurovanej škole Lexby. Adresa školy je Nygårdsvägen 3, 433 32 Partille, Švédsko. Každé družstvo bude mať svoju triedu. Spí sa vo vlastných spacákoch a na vlastných matracoch/kartimatkách.

**Doprava:** Doprava je zabezpečená luxusným diaľkovým autobusom. Trasa našej cesty: Bratislava - Praha - Berlín - Puttgarden ( trajekt do Dánska, cca 60 min ) - Helsingør ( trajekt do Švédska, cca 15 min ) - Göteborg. Odporúčame do autobusu si zobrať šlapky deku a vankúš. Pri ceste autobusom obmedziť konzumáciu potravín, ktoré by mohli rýchlo znečistiť autobus. Pred cestou nepodávať jedlá, ktoré by mohli vyvolať u dieťaťa črevné problémy (zemiakový šalát, príliš mastné jedlá apod.) To isté platí aj o nápojoch. Na lodi vypnúť dáta v telefóne.

**Povinná výbava:** spacák, karimatka/matrac, 2 ks dresy, štucky Fatpipe, osobné hygienické potreby, uterák , šľapky do sprchy, prezúvky, súprava Snipers ( povinná na cestu a aj počas celého turnaja prípadne iné klubové oblečenie ), zimnú čapicu (nie šiltovku), vitamín C a magnézium.

**Strava:** Je zabezpečená plná penzia 3 x denne v škole kde budeme ubytovaní, strava nám začína 3.1 raňajkami a končíme 6.1 obedom. Na deň príchodu (2.1) je potrebné zabaliť jedlo alebo vreckové. Rovnako vreckové na stravu na cestu naspäť.

**Peniaze:** Vo Švédsku platia - švédske koruny ( SEK ), 1 Eur - 10,45 Sek. Všade je možné platiť kartou. V prípade potreby je možné zaslať peniaze na účet trénera keď by hráč potreboval ďalšie peniaze. V Nemecku na pumpách stoji WC 0,79 Eur, odporúčame aby mali hráči drobné mince na cestu

**Doklady:** Každý hráč musí mať platný občiansky preukaz alebo pas. Tréneri budú zbierať od hráčov len v prípade, že si to rodič vyžiada pri obave zo straty.

Každý hráč je povinný mať uzatvorené cestovné poistenie s pripoistením na šport. Kartičku o poistení je potrebné odovzdať trénerovi.

Každý hráč musí odovzdať vyplnené a podpísané splnomocnenie na sprevádzanie hráča do zahraničia poverenou osobou.

**Zdravotná starostlivosť**: Pri pravidelnom užívaní liekov prosíme, aby ste odovzdali trénerovi dávkovanie. Naša výprava bude disponovať lekárničkou, kde budú základne veci v prípade choroby alebo zranenia. Na škole budeme mať k dispozícii 2 lekárov v prípade vážnejšieho stavu a rovnako bude k dispozícii auto v prípade potreby prevozu do nemocnice

**Priateľské zápasy:** Všetky naše družstva odohrajú v deň príchodu priateľský zápas. Našimi súpermi budú: B12 - Prague Tigers, B14 - Tatran Střešovice, B15 - FBC Liberec svart,

B16 - Tatran Střešovice

**Turnaj:** stránka turnaja je :[**http://gothiainnebandycup.se/**](http://gothiainnebandycup.se/), Rovnako dávame do pozornosti mobilnú aplikáciu pod názvom Gothiainnebandycup, kde môžete sledovať výsledky, rozpis a všetko čo sa deje na turnaji. Z niektorých hál bude k dispozícii video online prenos, vždy keď bude takýto online prenos k dispozícii budeme informovať na našich sociálnych sieťach.

**Sociálne siete:** Počas turnaja budeme informovať o dianí na turnaji a o výsledkoch našich družstiev prostredníctvom facebookovej stránky Snipers Bratislava a rovnako prostredníctvom nášho instagramového účtu @snipersbratislava. Pripravujeme pre vás aj live článok na našom webe, kde budeme pridávať príspevky z turnaja. Pripravujeme aj na našom instagramovom konte “Day with” kde budú sprevádzať priamo hráči ako prebieha takýto deň na turnaji.

**Počasie:** Dlhodobá predpoveď na turnaj predpovedá denné teploty 5 až 8 stupňov a rovnako aj v noci. Za našu 6 ročnú účasť sme sa stretli so snehom iba raz. Každopádne netreba sa obávať extrémnych mrazov, ale je treba rátať s menšou zimou.

**Pravidlá správania sa na akcii (pravidlá a zásady klubu)**

1. Účastník sa **aktívne zúčastňuje** na programe akcie a dodržiava určený režim dňa.
2. Účastník je **povinný** riadiť sa pokynmi hlavného vedúceho a ďalších vedúcich akcie, najmä pokyny týkajúce sa bezpečnosti a zdravia účastníkov. Účastník je povinný zdržať sa správania, ktoré môže poškodzovať jeho alebo ostatných účastníkov akcie. V prípade nerešpektovania pokynov vedúcich preberá za jeho konanie plnú zodpovednosť rodič.
3. **Nevhodné správanie** sa účastníka ako napr.: nerešpektovanie pokynov vedúcich, agresivita, vulgarizmus, požívanie alkoholu, fajčenie cigariet, užívanie iných omamných látok, poškodzovanie majetku, používanie zbraní akéhokoľvek druhu alebo pyrotechniky, rušenie nočného pokoja, ohrozovanie majetku a zdravia ostatných účastníkov a vedúcich akcie, narušovanie priebehu akcie závažným spôsobom a pod. organizátor považuje za zásadné porušenie pravidiel účasti na akcii.
4. V prípade závažného porušenia pravidiel podľa bodu 3, resp. v prípade iného nevhodného správania môže hlavný vedúci **rozhodnúť o vylúčení** účastníka z akcie. V tom prípade je rodič povinný bezodkladne zabezpečiť na vlastné náklady okamžitý odchod účastníka z akcie.
5. V prípade, že účastník spôsobí na akcii **škodu na majetku** zariadenia, kde sa akcia realizuje alebo na majetku organizátora, organizátor o tejto skutočnosti spíše protokol. Rodič je povinný túto škodu nahradiť do skončenia akcie.

**Pravidlá správania sa na ceste na/z miesta akcie (pravidlá a zásady klubu)**

1. Účastník **neobtažuje** ostatných spolucestujúcich v autobuse hlasnou hudbou ani hlasnými prejavmi – žiadne externé reproduktory nie sú na cestu povolené. Odporúčame slúchadlá s 3.5 jackovým konektorom na pripojenie sa k obrazovke v opierke sedadiel. Dodžiavať nočný kľud aj v autobuse od 24:00
2. Účastník je **povinný** dodržiavať pokyny pri preprave osôb diaľkovým autobusom to znamená, že nesmie stáť, sedieť ani ležať v uličke autobusu. Musí dodržiavať čistotu v autobuse – odporúčame nejesť chipsy, čokoládu apod.
3. Pri ceste trajektom je vstup na palubu povolený iba s dozorom zodpovednej osoby
4. Pred vstupom do triedy sa vždy vyzúvame
5. Pri presunoch sa spolu presúva celé družstvo so zodpovednou osobou.